Diari Oficial de la Generalitat Valenciana


Sumari del DOGV 9625, del 26-06-2023 (2023/6710)

RESOLUCIÓ de 4 de maig de 2023, del director general de Qualitat i Educació Ambiental, per la qual es formula informe d'impacte ambiental del Projecte de modificació de la línia elèctrica a 132 kV, simple circuit ST Xixona - ST Benidorm, del terme municipal del Campello. Expedient: (1864056) 013/2019/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9625

Data del DOGV
:   26-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6710


Data del document
:   04-05-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 4 de maig de 2023, del director general de Qualitat i Educació Ambiental, per la qual es formula informe d'impacte ambiental del Projecte de modificació de la línia elèctrica a 132 kV, simple circuit ST Xixona - ST Benidorm, del terme municipal del Campello. Expedient: (1864056) 013/2019/AIA. [2023/6710]  
«Informe d'impacte ambiental  
Expedient: (1864056) 013/2019/AIA.  
Títol: modificació de la línia elèctrica a 132 kV, simple circuit ST Xixona - ST Benidorm.  
Titular: i-DE Redes Eléctricas Inteligentes, SAU.  
Òrgan substantiu: ST d'Indústria, Energia i Mines d'Alacant ATLIRE/2017/63/03  
Localització: El Campello (Alacant).  
  
Antecedents  
Consta en el Servei d'Avaluació d'Impacte Ambiental l'expedient de consulta (140/3993-TCT), referent a la modificació d'un suport en la línia elèctrica L/132 kV Xixona - Benidorm al Campello (Alacant). En la consulta realitzada es va tindre en consideració l'informe emés per la Secció Forestal de la Direcció Territorial de Medi Ambient d'Alacant i es va informar que l'actuació havia de sotmetre's a avaluació d'impacte ambiental simplificada, d'acord amb l'article 7.2 c de la Llei 21/2013, de 9 de desembre.  
Descripció del projecte  
L'actuació projectada té per objecte principal la instal·lació d'un nou suport en la línia elèctrica a 132 kV simple circuit ST Xixona - ST Benidorm, promoguda per i-DE Redes Eléctricas Inteligentes, SAU. La línia elèctrica, existent i en funcionament, presenta un incompliment a distàncies reglamentàries al terreny, en l'obertura compresa entre els suports 39 - 40. El desplaçament del suport es realitzarà sota la traça actual, sense modificació del traçat ni de la longitud i característiques de la línia.  
Per a la instal·lació del suport resulta necessària l'obertura d'un nou accés a aquest en una longitud aproximada de 260 metres.  
El nou suport a instal·lar (39 bis) es projecta en les coordenades UTM ETRS89 Fus 30 (X: 731.371,289; Y: 4.263.088,639). La tipologia de suport prevista en el projecte és 11T120/B18, amb una altura total de 26,40 metres.  
Tramitació administrativa  
En data 25 de febrer de 2019, es va rebre del Servei Territorial d'Indústria i Energia d'Alacant l'expedient relatiu al Projecte de modificació de la línia elèctrica a 132 kV, simple circuit ST Xixona - ST Benidorm, promogut per Iberdrola Distribución Eléctrica, SAU. S'adjunta al costat de l'ofici el projecte tècnic i el document ambiental.  
En data 24 de setembre de 2019 es va realitzar consulta al Servei d'Ordenació i Gestió Forestal respecte de l'adequació del projecte en les matèries de la seua competència.  
En data 21 de novembre de 2019 es va rebre informe del Servei Territorial de Medi Ambient d'Alacant. El sentit de l'informe és desfavorable a la documentació presentada per no descriure ni avaluar les repercussions en relació amb el medi ambient.  
En data 19 de desembre de 2019 es va rebre nou informe del Servei Territorial de Medi Ambient d'Alacant. L'informe reitera el sentit desfavorable anterior.  
En data 14 de gener de 2020 es va realitzar un requeriment d'esmena de la documentació en el qual es considera necessari completar el document ambiental mitjançant un desenvolupament de l'anàlisi ambiental de l'obertura de camí en terreny forestal que comporta la instal·lació del nou suport.  
En data 10 de juny de 2020 es rep del promotor ofici i annex al document ambiental en el qual s'analitza una nova proposta de camí d'accés al nou suport.  
En data 27 de gener de 2022 es realitza consulta al Servei de Medi Ambient d'Alacant perquè informe respecte de la nova documentació rebuda i la nova alternativa d'accés plantejada pel promotor.  
En data 24 d'agost de 2022 es rep informe del Servei de Medi Ambient d'Alacant, en el qual s'informa favorablement el projecte sempre que el promotor compte amb l'autorització per a accedir a l'actuació des de la planta de tractament de residus.  
La informació continguda en l'expedient aporta elements de judici suficients per a continuar amb el procediment d'avaluació d'impacte ambiental simplificada.  
  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
Característiques del projecte  
El projecte té per objecte principal corregir un problema de seguretat detectat en una obertura de la línia elèctrica a 132 kV ST Xixona - ST Benidorm, situat en els voltants de la planta de tractament de residus urbans del paratge Les Canyades del Campello (Alacant), per a complir amb els requeriments tècnics establits en la normativa en vigor.  
  
En el projecte inicial es proposa com a solució la substitució d'un dels dos suports de l'obertura (39) per a augmentar l'altura del conductor al terreny. Consultat l'òrgan competent en matèria forestal, es modifica el projecte per a minimitzar els moviments de terra necessaris i l'afecció a terreny forestal mitjançant la instal·lació d'un nou suport intermedi (39 bis), mantenint els suports existents (39-40). L'accés al suport es projecta per l'est i aprofita en el tram inicial un accés des de la planta de residus pròxima a l'actuació. Realitzada nova consulta als serveis territorials de medi ambient, el promotor proposa modificar lleugerament el camí d'accés a fi d'aprofitar en major mesura les terrasses de cultiu en l'execució del camí, evitant els trams de major pendent del terreny i minimitzant els desmunts i terraplens necessaris per a l'execució.  
L'actuació prevista contempla la instal·lació d'un nou suport en la línia, sense desmuntar el suport actual, sota la traça existent i executant un camí d'accés de 258 metres aproximadament, partint des de la planta de tractament de residus. Es projecta un suport del tipus 11T120, de gelosia metàl·lica, amb fonamentació monobloc i amb una altura de 26,40 metres.  
El projecte incorpora el preceptiu estudi de gestió de residus de construcció i demolició, d'acord amb l'RD 105/2008, d'1 de febrer.  
  
Ubicació del projecte  
El tram de la línia elèctrica existent on es pretén instal·lar el nou suport se situa en un entorn predominantment forestal, amb l'excepció dels terrenys que ocupa la planta de tractament de residus urbans que es troba en els voltants de l'actuació. Els terrenys pels quals discorre la línia i l'accés al suport projectat estan catalogats conforme al PATFOR com a terreny forestal i terreny forestal estratègic. La vegetació existent en l'àmbit d'estudi del projecte està formada fonamentalment per matoll, herbassar i alguns exemplars dispersos de pi blanc. D'acord amb la base de dades de biodiversitat, en l'àmbit del projecte es troba l'hàbitat 5330 (matolls termomediterranis preesteparis) i l'hàbitat d'interés prioritari 6220 (llistonars termòfils valencianomurcians), encara que la seua afecció no es preveu significativa atesa l'extensió d'aquestes espècies i la reduïda ocupació de terrenys prevista per les obres.  
  
El projecte incorpora les mesures de prevenció d'incendis indicades en el Decret 7/2004, de 23 de gener, que resulta d'aplicació en terreny forestal i els seus voltants.  
En el camí d'accés al suport destaca la presència d'antigues terrasses de cultiu abandonades, amb murs de pedra en sec en mal estat de conservació, algun tram amb pendents superiors al 25 % i terrenys amb un elevat risc d'erosió.  
A l'entorn de l'actuació no es localitza cap espai natural, i els més pròxims són la ZEPA Cabeço d'Or i la Grana, que se situen al nord d'aquesta a més de 2,5 km, sense que es preveja afecció directa o indirecta sobre la integritat d'aquesta.  
La zona d'actuació se situa en una àrea prioritària, a l'efecte de protecció d'avifauna contra la col·lisió i electrocució (segons Resolució de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, en aplicació del Reial decret 1432/2008, de 29 d'agost). En el document ambiental no s'han inclòs les prescripcions que estableix el Reial decret, en ésser el projecte anterior a la citada Resolució.  
Al llarg del traçat projectat per al camí d'accés i en el tram de la línia objecte d'actuació no es troben zones afectades per risc d'inundació.  
Característiques del potencial impacte  
En el document ambiental del projecte es plantegen dues alternatives d'actuació. L'alternativa A, consisteix en la substitució del suport núm. 39, d'altura 26 m i situat en la cota 232,11 m, per un altre suport d'altura 31 m en la cota 233,46 m, i es requereix un accés per l'oest, mitjançant l'adequació d'un camí de terra i la posterior obertura d'un camí des del suport núm. 38 de 350 metres de longitud. L'alternativa B, consisteix en la instal·lació d'un nou suport (núm. 39 bis), i es mantindran els suports actuals (núm. 39 i núm. 40), amb una altura de 26 m i situat en la cota 222,16 m. L'accés en aquesta alternativa B es projecta des de l'est, aprofitant l'accés a la planta de tractament de residus, per a posteriorment condicionar un tram de 258 m de camí per terreny forestal. A conseqüència de l'informe emés pel Servei Territorial de Medi Ambient d'Alacant, el promotor planteja una nova variant de l'alternativa B en el tram final d'accés al suport des de la planta de tractament de residus, i es modificarà el traçat per a evitar les zones de majors pendents i minimitzar l'erosió. S'opta per aquesta última alternativa en presentar menor afecció sobre terrenys forestals i requerir uns moviments de terres de menor magnitud.  
Durant la fase de construcció, les afeccions estaran limitades a la zona d'obres i no es preveu afeccions ambientals significatives a elements naturals presents en els voltants. Les afeccions més importants es donaran per l'obertura i adequació del camí d'accés per a la instal·lació del nou suport. En el projecte s'han estimat en 70 - 80 m³ els moviments de terra necessaris i en 250 m² la superfície d'ocupació al voltant del suport per a la realització de les obres. Les obres previstes seran de poca envergadura, amb uns impactes no significatius i de curta duració, així com reversibles, si s'adopten les mesures preventives necessàries en entorns forestals.  
En la fase de funcionament no estan previstes afeccions rellevants, i són les afeccions associades anàlogues a les actuals en introduir únicament un element nou en la línia elèctrica actual.  
Respecte a afeccions patrimonials, el document ambiental inclou un estudi arqueològic previ en el qual es conclou que les obres no afectaran cap jaciment arqueològic catalogat. L'estudi també inclou una proposta d'intervenció arqueològica mitjançant la realització d'una prospecció arqueològica intensiva de cobertura total. En l'àmbit del projecte no es localitzen vies pecuàries.  
En el document ambiental del projecte s'inclou un apartat de seguiment de les mesures protectores i correctores, a fi d'implementar el seguiment ambiental del projecte durant les fases de construcció i explotació. Una vegada finalitzades les obres s'emetrà un informe referent al seguiment ambiental realitzat i l'efectivitat de les mesures aplicades.  
  
Conclusió  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
Consideracions jurídiques  
El projecte constitueix un supòsit d'avaluació d'impacte ambiental simplificada, d'acord amb l'article 7.2 c) de la Llei 21/2013, de 9 de desembre.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot quant antecedeix, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que ostente resolc:  
  
Primer  
Estimar que el Projecte de modificació de la línia elèctrica a 132 kV, simple circuit, ST Xixona - ST Benidorm, sense perjudici de la prèvia obtenció de les autoritzacions sectorials que li siguen aplicable, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes d'aquest informe, en particular:  
1. Prèviament a l'inici de les obres es contactarà amb l'òrgan competent en matèria de flora i fauna silvestre del Servei Territorial de Medi Ambient d'Alacant per a realitzar una revisió de la zona d'actuació, del camí d'accés al suport i determinar la delimitació de les obres.  
  
2. Atés que l'actuació se situa en terreny forestal inclòs en el PATFOR, s'atendrà al que es disposa en el Decret 58/2013, de 3 de maig, del Consell, pel qual s'aprova el Pla d'acció territorial forestal de la Comunitat Valenciana, a més d'atendre el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat de prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
3. No se situaran zones d'apilament, parcs de maquinària o superfícies auxiliars d'obra sobre àrees amb vegetació natural o hàbitats d'interés comunitari.  
4. S'eliminaran de forma adequada els materials sobrants en les obres i abocaments que de manera accidental s'hagueren pogut provocar, una vegada que s'hagen finalitzat els treballs, i es restituirà, on siga viable, la forma i aspecte originals del terreny, amb el que s'afavorirà la regeneració de les àrees afectades. Una vegada finalitzades les obres, les zones que hagen pogut patir alteracions en l'estructura vegetal seran restaurades.  
5. Els treballs que es desenvolupen sobre terrenys abancalats o sotmesos a altres tècniques tradicionals de conservació de sòls hauran d'executar-se de tal manera que es mantinguen les estructures de conservació existents, i haurà d'incloure's la restauració d'aquestes en el cas que resulten deteriorades durant l'execució de l'actuació autoritzada.  
6. Si durant l'execució de les obres es trobaren restes paleontològiques, arqueològiques o etnogràfiques, el promotor haurà de posar el fet en coneixement de la conselleria competent en patrimoni cultural de manera immediata, i s'adoptaran les mesures pertinents per a la seua protecció i conservació de conformitat amb allò previst en els articles 63 i 65 de la Llei 4/1998, d'11 de juny, del patrimoni cultural valencià.  
  
7. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels quals, si és el cas, procedisquen en via administrativa o judicial contra l'acte, si és cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 4 de maig de 2023.- El director general de Qualitat i Educació Ambiental: Joan Piquer Huerga.»